Document ID: /roh_data/filtered/fineweb-2-filterrobots_roh.jsonl.gz/48679

Il Minisguard declera tge che gieus per daners èn insumma ed ils arguments da pro e contra.
Pro:
- La lescha rinforza la protecziun cunter la dependenza dal gieu. Betg be casinos, mabain er societads da lottarias ston excluder persunas dal manaschi da gieus, sche quellas èn dependentas dal gieu.
- La lescha stgaffescha claras reglas per gieus per daners en l'internet. L'access a paginas cun gieus per daners illegalas en l'exteriur vegn bloccà.
- La lescha stgaffescha la basa legala per persequitar la manipulaziun da scumessas da sport e la lavada da daners.
Contra:
- La lescha na protegia betg avunda ils giugaders da daventar dependents dal gieu. Il parlament ed ils casinos han refusà las pretensiuns centralas dad ina taxa da prevenziun ed ina cumissiun consultativa speziala.
- La lescha porscha la basa legala per bloccar paginas internet betg giavischadas. Talas bloccadas da l'internet èn ina greva intervenziun en la libertad economica ed en la libertad d'infurmaziun.
- La lescha vul conceder als casinos indigens in monopol sin purschidas d'internet. La concurrenza nungiavischada duai vegnir exclusa dal martgà.